## Nuria Montes demana una regulació sobre habitatges turístics el més unificada possible en tota Espanya i alineada amb la Unió Europea

*** La consellera de Turisme ha assistit a una jornada organitzada per la Junta d’Andalusia a Sevilla
* Montes ha subratllat que la Comunitat Valenciana ja té més de 100.000 habitatges turístics registrats i 500.000 places**

La consellera d’Innovació, Indústria, Comerç i Turisme, Nuria Montes, ha destacat hui que “és necessari adoptar mesures per a poder fer compatible l’ús dels habitatges turístics amb la resta de desenvolupament del model d’allotjament i el turístic”, al mateix temps que ha subratllat que “és necessària una regulació sobre esta qüestió el més unificada possible amb la resta de comunitats autònomes espanyoles i alineada amb la Unió Europea”.

A més, ha apuntat que “Andalusia té unes xifres d’habitatges turístics molt similars a les de la Comunitat Valenciana, on estem ja superant els 100.000 habitatges registrats i les 500.000 places d’allotjament en esta modalitat, que ja ha superat la resta, inclòs l’hoteler” i ha remarcat que “les comunitats autònomes tenim la responsabilitat de coordinar una normativa unificada perquè esta problemàtica ens afecta a tots”.

En concret, Montes ha participat hui en una jornada organitzada per la Junta d’Andalusia que ha tingut lloc a Sevilla sobre la ‘Nova normativa dels habitatges d’ús turístic a Andalusia’ en la qual, a més d’analitzar i traslladar les diverses disposicions que s’han modificat en matèria d’habitatge d’ús turístic, han comptat amb la participació del magistrat emèrit del Tribunal Suprem, Rafael Valverde, qui ha explicat el marc jurisprudencial europeu i nacional en esta matèria.

En este sentit, ha remarcat que “hem pogut escoltar reflexions molt interessants sobre la modulació que estan fent els tribunals en esta matèria, tant el Suprem com el Tribunal Europeu, quant a les possibilitats dels ajuntaments per a limitar estos habitatges en funció de l’interés general”. Per això, ha incidit en què “tornem a la Comunitat Valenciana amb un grapat d’idees per a debatre i posar en comú amb la mesa de treball que tenim en marxa amb el sector turístic i així fer possible una modificació de la normativa autonòmica al més prompte possible”.

La consellera ja va mantindre una primera trobada amb el director general de Turisme de la Junta d’Andalusia, Francisco Montes Worboys, en la recent edició de la fira ITB de Berlín, on van posar en comú la seua preocupació per esta problemàtica.

Fecha: 18/03/2024